
Naslov: Obeta se letnik stoletja
Napoved za voditelja:

Ta konec tedna so bili vinogradi po vsej Sloveniji polni, saj je letošnja trgatev na višku. Letošnja letina je povsod zelo kvalitetna, razen tam, kjer je pridelek povsem ali deloma oklestila toča, tako da vinogradniki govorijo celo o letniku stoletja. S trgatvijo so zelo zadovoljni tudi v Posavju in na Dolenjskem, kjer se je ravno danes začela tudi trgatev žametne črnine, glavne cvičkove sorte.
T- Iz Posavja GORAN ROVAN /
X- Snemalec in montažer Tomi Naglič /
Letošnja trgatev v Posavju je izjemna po kvaliteti grozdja in tudi po tem, da poteka skoraj tri tedne prej kot običajno.
T- MARTIN KODRIČ /

X- vinogradnik z Velike Doline /

"Kakšna trgatev je bila letos? Dobra, dobra, odlična. Kaj to pomeni? Lepo vreme, dobro grozdje, zdravo in kvalitetno, sladkorja dost. Da bo tudi mošt in vino dobro."
T- MARJAN PIRC /

X- vinogradnik z Malkovca /

"Zelo kvalitetno, chardonay, souvignon, tu ma vse čez stu ekslov, taku da je res kvalitetno, kvalitetno leto. Se pozna, dost sonca je blu, pa mal dežja, taku da je enkratna letina."
Kakovostna letina grozdja obeta vrhunska vina, čeprav bodo imeli predvsem pridelovalci cvička nekaj težav pri zagotavljanju alkoholne stopnje.
T- RUDI KOS /

X- tehnolog in vodja kleti KZ Krško /

"Alkoholne stopnje se bojo vrtele nekje na zgornji meji. Ravnokar smo začeli z odkupom žametovke, ki je tudi glavna, nosilna, tudi večinska sorta pri cvičku, tako da mislimo, da nekih resnih težav v naši kleti ne bo."
V kmečki zadrugi nameravajo letos od svojih članov in kooperantov odkupiti 1800 ton grozdja.
T- JANEZ ŽIVIČ /

X- direktor Kmečke zadruge Krško /

"Odkupne cene bomo formirali po končani trgatvi, to je cirka čez 10 dni. Okvirno naj bi bile izhodiščne lanske cene, kar pomeni nekje 40 centov za kilogram grozdja. Glede na rezultate poslovanja pa pričakujem, da bomo za naslednje leto mogoče enih pet odstotkov lahko cene tudi popravil."
Seveda pridelovalci vina upajo, da se bo kvalitetna letina poznala tudi pri prodaji, kjer pa na žalost zdaj vladajo drugi kriteriji.
